Program vojenských cvičení súvisiacich s vysielaním príslušníkov jednotiek ozbrojených síl Slovenskej republiky do zahraničia a s pobytom príslušníkov a jednotiek ozbrojených síl iných štátov na území Slovenskej republiky v rámci bilaterálnej  a multilaterálnej vojenskej spolupráce v roku 2004

1.	Vojenské aktivity v rámci bilaterálnej spolupráce

Česká republika

HRANICA 2004. Cvičenie sa uskutoční 8. - 12. 11. 2004 v Slovenskej republike                     a v Českej republike. Riaditeľstvo cvičenia bude v Bratislave a súčinnostná časť v Prahe.       Do riaditeľstva v Bratislave príde do 20 príslušníkov Armády Českej republiky  a  bude vyslaných do 20 príslušníkov ozbrojených síl SR  do súčinnostnej časti v  Prahe.                   Vo vojenskom výcvikovom priestore LIBAVA (ČR) vykoná 50 príslušníkov práporu radiačnej chemicko-biologickej ochrany pozemných síl ozbrojených síl SR a vojenskej polície s pridelenou technikou (7 osobných automobilov, 5 nákladných vozidiel a  6 špeciálnych vozidiel) likvidáciu následkov po veľkej technologickej havárii chemickej prevádzky.          Vo vojenskom výcvikovom priestore KUCHYŇA (SR) vykoná do 50 príslušníkov záchranného odriadu  Veliteľstva spoločných síl Armády ČR a  Vojenskej polície ČR s pridelenou technikou (7 osobných automobilov, 4 ťažké  vozidlá a 8 špeciálnych vozidiel) likvidáciu požiarov veľkého rozsahu po vykonaní teroristických činov. Cvičenie bude trvať   5 dní. Určení príslušníci ozbrojených síl SR a Armády ČR budú mať osobné zbrane. Cieľom cvičenia bude prehĺbenie znalostí a súčinnosti pri plánovaní operácií na riešenie krízových situácií a zdokonalenie znalosti a prehĺbenie súčinnostných zručností cvičiacich centier a styčných tímov pri riešení následkov po teroristickom útoku v prihraničnom pásme.            Za aktivitu zodpovedá náčelník štábu  J3 – Generálny štáb ozbrojených síl SR.

DOBRÉ SUSEDSTVO 2004. Veliteľsko-štábne cvičenie, ktoré vykoná Vojenská akadémia Liptovský Mikuláš ako spoločné cvičenie so zapojením študentov vojenských vysokých škôl ČR.  Toto bude recipročným cvičením za rok 2003 v SR a bude prebiehať v 2 fázach:
I.  fáza   9.- 14. mája 2004 v ČR (15 osôb na 5 dní)
II. fáza   7. - 11. júna 2004 v ČR (rovnako 15 osôb na 5 dní)

COOPERATIVE TRAINING 2004. Medzinárodné cvičenie študentov vojenských škôl plánované v  ČR na máj 2004. 7 dňovej aktivity sa zúčastní 6 študentov Vojenskej akadémie  Liptovský  Mikuláš.

SPOLOČNÉ NEBO. Cvičenie je zamerané na preverenie projektu Spoločné nebo. V jeho rámci sa uskutočnia 4 aktivity spojené aj s preletom spoločných hraníc pri prenasledovaní cieľa nevojenského ohrozenia.
1. Výmena technického personálu na precvičenie v rámci projektu. Aktivita                sa uskutoční v prvom štvrťroku 2004 v SR v trvaní 3 dní a zúčastní sa jej 15 príslušníkov vzdušných síl Armády ČR. 
2. Recipročná výmena technického personálu, ktorá sa uskutoční rovnako v prvom štvrťroku 2004 v  Českej republike v trvaní 3 dní a za SR sa jej zúčastní 15 príslušníkov vzdušných síl ozbrojených síl SR. 
3. Spoločné cvičenie v rámci projektu Spoločné nebo na  precvičenie akcie RENEGAT s použitím lietadiel Armády ČR a ozbrojených síl SR. Aktivita sa uskutoční v  Českej republike do konca apríla 2004, v trvaní 2 dni a za SR sa jej zúčastnia 10 príslušníci vzdušných síl ozbrojených síl SR s leteckou technikou 2x MiG-29. 
4.  Spoločné cvičenie na precvičenie akcie RENEGAT s použitím lietadiel Armády ČR a ozbrojených síl SR, ktoré sa uskutočni v Slovenskej  republike v termíne do konca apríla 2004, v trvaní 2 dni a ktorého sa zúčastnia 10 príslušníci vzdušných síl Armády ČR s leteckou technikou Armády ČR.

Maďarská republika

Medzinárodná súťaž vojenských regionálnych hliadok sa uskutoční v septembri 2004 v Maďarskej republike. Zúčastní sa 8 súťažiacich a vedúci delegácie Veliteľstva posádky Bratislava. Riadiacim súťaže je veliteľ posádky Budapešť. Súťaž sa pravidelne uskutočňuje vo výcvikovom priestore v Pűspökszilágy.
Súťaž pozostáva z 18 kilometrového cezpoľného behu v rámci ktorého družstvo prekonáva prekážkovú dráhu, prenáša raneného, vykonáva bojové streľby družstva, (zbrane poskytuje Armáda Maďarskej republiky), hádže granátom na cieľ, prekonáva vodný tok na člne, prekonáva zamínovaný priestor v maskách, prekonáva prekážky pomocou lana a pochoduje podľa azimutu. 

COOPERATIVE TRAINING 2004. Medzinárodné cvičenie študentov vojenských škôl plánované v Maďarskej republike na máj 2004. 7 dňovej aktivity sa zúčastní 6 študentov Vojenskej akadémie Liptovský  Mikuláš.

Poľská republika

STRELA 1 – 2004 - bojové streľby letectva vzdušných síl a STRELA 2 – 2004 - bojové streľby pozemných systémov protivzdušnej obrany. Aktivita sa uskutoční v termíne 30. 8.-  10. 9. 2004 v trvaní 4 dni v Poľskej republike. Za SR sa zúčastní 135 príslušníkov vzdušných síl ozbrojených síl SR s leteckou technikou 5x MiG-29, 2x An-26, 1xAn-24, 2x plrbat 2K12 KUB a batéria velenia. Cieľom je praktické vykonanie bojových strelieb z daných systémov.

SUDETY 2004. Veliteľsko-štábne cvičenie  plánované na január 2004 v Poľskej republike.  Zúčastní sa ho  8 príslušníkov ozbrojených síl SR a má trvať 7 dní. 

SUMMER CAMP 2004. Veliteľsko-štábneho cvičenia v máji 2004 v Poľskej republike       sa zúčastní 8 príslušníkov ozbrojených síl SR v celkovej dobe 7 dní. 

Rumunsko 

TISA 2004. Medzinárodné veliteľsko-štábne cvičenie zamerané na spoločné riešenie povodňovej situácie a vzájomnú pomoc pri evakuácii obyvateľstva. Tretie cvičenie v rámci projektu (po Ukrajine a  Maďarskej republike), ktorého cieľom je zosúladenie činnosti jednotlivých vyčlenených zložiek zúčastnených krajín pri simulácii reálneho ohrozenia         na rieke Tisa. Aktivita plánovaná na 4 dni sa uskutoční v Rumunsku v druhej polovici roka a zúčastní sa jej 15 príslušníkov ozbrojených síl SR.
Spojené kráľovstvo Veľkej Británie a Severného Írska

Výmena malých leteckých jednotiek. Cieľom aktivity je precvičenie navigácie v malej výške, lety v skupinách a zlaďovanie vzájomných postupov podľa štandardov NATO. Aktivita sa uskutoční v Slovenskej republike v termíne 1. 8. - 30. 8. 2004, potrvá 7 dní            a za britskú stranu sa jej zúčastní 35 príslušníkov Royal Air Force s leteckou technikou 2x EH 101 MERLIN. 

Cvičenie GREEN PTARMIGAN. Cieľom aktivity je precvičenie postupov špeciálnych síl pri nekonvenčných spôsoboch ohrozenia. Spoločné cvičenie sa uskutoční medzi 5. plukom špeciálneho určenia a 23. špeciálnym výsadkovým plukom (23 SAS) ozbrojených síl Veľkej Británie vo Vojenskej výcvikovej základni Lešť, v termíne 18. 9. - 3. 10. 2004. Cvičenia       sa zúčastní 100 príslušníkov ozbrojených síl Veľkej Británie. Prieskumná návšteva                 k  cvičeniu sa uskutoční v apríli 2004.

Letný kurz prežitia. Cieľom aktivity je výmena skúseností v oblasti prežitia v morských podmienkach medzi študentmi Vojenskej leteckej akadémie Košice a  Royal Air Force College Cranwell. Aktivity vo Veľkej Británii sa zúčastní 5 študentov a 1 vedúci skupiny    v 2. štvrťroku 2004 o dĺžke trvania 10 dní.

Výmena malých leteckých jednotiek MiG - TORNÁDO/HARRIER. Cieľom aktivity        je precvičenie navigácie v malej výške, prepady vzdušných cieľov, lety v skupinách                   a zlaďovanie vzájomných postupov podľa štandardov NATO. Aktivita sa uskutoční                v Slovenskej republike v období od 1. - 31. mája, potrvá 7 dní a zúčastní sa jej 25 osôb             a 3 lietadlá TORNÁDO / HARRIER z Veľkej Británie.

Belgické kráľovstvo

Spoločný výcvik potápačov ženijného vojska. Aktivita sa uskutoční v Belgickom kráľovstve v 3. štvrťroku 2004,  potrvá 5 dní a zúčastní sa jej 8 príslušníkov pozemných síl ozbrojených síl SR.

Kurz ostreľovačov v Marche Les Dames. Aktivita sa uskutoční v druhom polroku 2004.     Od účastníkov je požadované mať vlastné zbrane! Aktivity sa zúčastnia 2 príslušníci 5. pluku špeciálneho určenia ozbrojených síl SR v trvaní 42 dní.

Kurz A-COMMANDO vo výcvikovom stredisku v Marche Les Dames. Aktivita                 sa uskutoční v druhom polroku 2004. Od účastníkov je požadovaný dovoz vlastných zbraní. Tridsaťdňového kurzu sa zúčastní 20 príslušníkov 5. pluku špeciálneho určenia  ozbrojených síl SR.

Pochod jednotky PARACOMMANDO v  ťažkom teréne. Je to spoločné cvičenie                    v Slovenskej republike  s príslušníkmi 5. pluku  špeciálneho určenia ozbrojených síl SR. Uskutoční sa v mesiaci jún, resp. október a je plánované na 14 dní. Predpokladaná účasť        je 300 osôb vybavených vlastnými zbraňami. 

Taktické cvičenie prieskumných jednotiek. Aktivita sa uskutoční na Slovensku v mesiaci júl, resp. september. Za belgickú stranu sa aktivity zúčastní 25 osôb v trvaní 5 dní. Ide o pokračovanie recipročnej aktivity z roku 2003. Cieľom cvičenia je porovnanie stavu vycvičenosti a metód výcviku prieskumných jednotiek na medzinárodnej úrovni. Za aktivitu zodpovedá 2. prieskumný prápor pozemných síl ozbrojených síl SR.

Súťaž prieskumných hliadok pozemných síl. Aktivita zabezpečovaná 2. prieskumným práporom pozemných síl ozbrojených síl SR sa uskutoční v SR v mesiaci november 2004        a je plánovaná na 5 dní. Zúčastní sa jej 6 príslušníkov Belgického kráľovstva.

Holandské kráľovstvo

Výmena malých leteckých jednotiek. Cieľom aktivity je precvičenie navigácie v malej výške, lety v skupinách a zlaďovanie vzájomných postupov podľa štandardov NATO. Aktivita sa uskutoční v Slovenskej republike v termíne 1. 8. – 30. 11. 2004, potrvá 7 dní         a za holandskú stranu sa jej zúčastní 16 príslušníkov vzdušných síl RNAF s leteckou technikou 3x AS532 U2 MKII COUGAR. Za aktivitu zodpovedá Veliteľstvo vzdušných síl ozbrojených síl SR.

Rakúsko

SPOLOČNÁ SILA 2004. Cvičenie študentov vojenských škôl plánované vo Viedni               v mesiaci október -  november 2004. Zúčastní sa 15 osôb z Vojenskej akadémie Liptovský Mikuláš.                        
      
ÖSTERREICHE PATROUILLE. Medzinárodná súťaž v Rakúsku plánovaná na jeseň 2004. Aktivity sa zúčastní celkove 6 osôb z práporu okamžitej reakcie Martin.

GENERAL SPANNOCHI AUFKLARUNGSWETTKAMPF. Medzinárodná súťaž            v Rakúsku plánovaná na  jar 2004, ktorej sa zúčastní 6 osôb z práporu  okamžitej reakcie.

Výcvik radiačnej chemickej a biologickej ochrany (RCHBO). 3-dňový výcvik  špecialistov v  reálnych podmienkach organizovaný v  Korneuburgu v decembri 2004. Zúčastnia sa ho 3 príslušníci  pozemných síl ozbrojených síl SR.

Nemecko

KOREX. Veliteľsko-štábne cvičenie študentov vojenských škôl. Aktivity plánovanej              v Hamburgu  na november 2004 sa zúčastnia  3 príslušníci Vojenskej akadémie Liptovský Mikuláš.                       

Výcvik mechanizovaných a tankových jednotiek. 5-dňového výcviku pre stupeň čata a rota v škole tankového vojska v Munsteri sa  v júni 2004 zúčastnia  4 študenti Vojenskej akadémie Liptovský Mikuláš.                        

Výcvik peších jednotiek. Účasť 4 študentov Vojenskej akadémie Liptovský Mikuláš            na 5-dňovom výcviku pre stupeň čata a rota v škole pechoty Hammelburg je plánovaný          na 2. štvrťrok 2004.

Výcvik dôstojníckych čakateľov Bundeswehru v podmienkach jednotiek ozbrojených síl SR. Aktivitu zastrešuje Veliteľstvo pozemných síl ozbrojených síl SR a podrobnosti upraví dohoda, pripravovaná medzi oboma rezortmi ozbrojených síl.

Francúzska republika  

Cvičenie OPERA 3T.  Cieľom cvičenia bude precvičenie činnosti veliteľského stanovišťa Veliteľstva pozemnej jednotky armádneho zboru z hľadiska plánovania a vedenia útočných operácií vo vševojskovom merítku. Účasť 3 príslušníkov ozbrojených síl SR na 10 dní            v 3. štvrťroku 2004 bude zabezpečená Veliteľstvom pozemných síl ozbrojených síl SR. 

Výcvik malých jednotiek. Recipročný výcvik na úrovni mechanizovaných/ prieskumných čiat na území Francúzska a SR. Aktivita je plánovaná na 10 dní v druhom polroku 2004 a zúčastní sa jej  30 príslušníkov pozemných síl ozbrojených síl SR. Aktivitu zabezpečuje G-2 Veliteľstvo pozemných síl ozbrojených síl SR a mechanizovaná brigáda Prešov.

Taliansko

Spoločné cvičenie jednotky Vojenskej polície pre mierové operácie a jednotky pre mierové operácie talianskych karabinierov. Cvičenie sa uskutoční v mesiaci september - október 2004 vo Vojenskom výcvikovom priestore Lešť. Cieľom cvičenia je zdokonalenie a vzájomná výmena skúseností pri realizácii výcviku jednotiek pre mierové operácie. Cvičenie bude prebiehať pod velením náčelníka Vojenskej polície Generálneho štábu ozbrojených síl SR. Cvičenia sa zúčastní jednotka talianskych karabinierov v počte 26 mužov s vlastnou technikou a výzbrojou. Doba trvania cvičenia bude 5 dní.

2.	Multilaterálne vojenské cvičenia a aktivity.

Medzinárodné majstrovstvá veliteľstiev posádok a  jednotiek čestnej stráže v streľbe z ručných zbraní plánované v júni 2004 v Slovenskej republike spojené s výmenou skúseností v zabezpečení ceremoniálnych a pietnych aktov. V rámci 5-dňového stretnutia jednotiek z Maďarska, Poľska, Rakúska, Nemecka, Rumunska a Slovenska  sa uskutoční strelecká súťaž z ručných zbraní vo vojenskom výcvikovom priestore Turecký Vrch, ktorej      sa zúčastní celkom 10 súťažných družstiev po 8 členoch. Riadiacim súťaže je veliteľ posádky Bratislava. Na streleckú súťaž naväzuje výmena skúseností jednotiek čestnej stráže v oblasti zabezpečenia vojenských slávnostných a pietnych aktov. V rámci výmeny skúseností              sa uskutoční slávnostné vystúpenie jednotiek čestnej stráže na verejnosti – Hviezdoslavovo námestie v Bratislave.

NATO TIGER MEET 2004. Spoločné letecké cvičenie. Prioritným cieľom je precvičiť a doladiť interoperabilitu pri zasadzovaní leteckých síl a kooperáciu cez spektrum vzdušných operácií. Aktivita sa uskutoční v Nemeckej spolkovej republike v mesiaci jún 2004 a potrvá    7 dní. Cvičenia sa zúčastní 36 príslušníkov vzdušných síl ozbrojených síl SR s technikou – 1x dopravné lietadlo An-26, 3x MiG-29A a 1x MiG-29UB. Termín konania bude upresnený.

ANTROPOID 2004. Medzinárodná vojensko-odborná súťaž vo výsadkovom viacboji           sa uskutoční 6.- 10.9.2004 v okolí mesta Žilina. Cieľom je pripomenúť a ďalej rozvíjať tradície výsadkových prieskumných jednotiek, demonštrovať ich pripravenosť, upevňovať profesijnú súdržnosť a prispieť tak k rozvoju spolupráce zameranej na úplnú integráciu         do európskych a transatlantických štruktúr. 
Usporiadateľom je Odbor spravodajstva a elektronického boja Generálneho štábu ozbrojených síl SR, 5. pluk špeciálneho určenia a Klub vojenských výsadkárov SR, pod  záštitou ministra obrany SR. Súťaž „ANTROPOID“ je určená pre príslušníkov výsadkových jednotiek pravidelnej armády v aktívnej službe.  Súťaže sa zúčastňuje 5 členná hliadka - veliteľ a 4 príslušníci.  V priebehu súťaže súťažné hliadky budú plniť tieto úlohy zoskok padákom, presun neznámym terénom podľa mapy vo dne a v noci, streľbu z ručných zbraní, zlaňovanie, prekonávanie vodnej prekážky pomocou gumového člnu, prenos zraneného. Na súťaž budú pozvane hliadky: Maďarska, ČR, Poľska, Ukrajiny, Belgicka, Nemecka, Grécka, Portugalska, Chorvátska, Srbska a Čiernej Hory. Zahraničné hliadky sa zúčastňujú bez zbraní a streliva.  Streľba  v rámci súťaže bude vykonaná zo zbrani poskytnutých usporiadateľom. Predpokladá  sa celková  účasť  150 osôb.

Cvičenia mnohonárodnej brigády:

CPX EAGLE 2004. Veliteľsko-štábne cvičenie veliteľstva mnohonárodnej brigády              sa uskutoční vo Vojenskej akadémii Liptovský Mikuláš 22.–25. júna 2004 s využitím Taktického simulačného  a vzdelávacieho centra (TSVC). 
Počet cvičiacich: 
a.	22 príslušníkov Veliteľstva mnohonárodnej brigády, z toho 6 príslušníkov vyčlenených Armádou ČR, 6 príslušníkov vyčlenených ozbrojenými silami Poľskej republiky            a 10 príslušníkov ozbrojených síl SR, 
b.	40 príslušníkov rozšíreného štábu mnohonárodnej brigády, z toho 14 príslušníkov vyčlenených Armádou ČR, 15 príslušníkov vyčlenených ozbrojenými silami Poľskej republiky a 11 príslušníkov vyčlenených ozbrojených síl SR.
Cvičenie bude vykonané bez výzbroje s využitím materiálno-technickej základne mnohonárodnej brigády a Taktického simulačného a vzdelávacieho centra Vojenskej akadémie Liptovský Mikuláš. Cieľom cvičenia je prehĺbenie zladenia príslušníkov štábu mnohonárodnej brigády pri plnení úloh v  operácii   na podporu mieru a preverenie účelnosti vytvorenej poľnej organizačnej štruktúry mnohonárodnej brigády. Cvičenie zabezpečuje Veliteľstvo mnohonárodnej brigády s využitím možností a priestorov Vojenskej akadémie Liptovský Mikuláš a bude riadené vytvorenou komisiou z Koordinačnej skupiny na riadenie mnohonárodnej brigády.

CPX HAWK 2004. Veliteľsko-štábne cvičenie mnohonárodnej brigády sa uskutoční            vo Vojenskej akadémii Liptovský Mikuláš 26. – 29. októbra 2004 s využitím Taktického simulačného a vzdelávacieho centra (TSVC).
Počet cvičiacich:
a)	22 príslušníkov Veliteľstva mnohonárodnej brigády, z toho 6 príslušníkov vyčlenených Armádou ČR, 6 príslušníkov vyčlenených ozbrojenými silami Poľskej republiky a 10 príslušníkov ozbrojených síl SR,
b)	40 príslušníkov rozšíreného štábu mnohonárodnej brigády, z toho 14 príslušníkov vyčlenených Armádou ČR, 15 príslušníkov vyčlenených ozbrojenými silami Poľskej republiky a  11 príslušníkov vyčlenených ozbrojených síl  SR.
c) 12 príslušníkov útvaru (prápor okamžitej reakcie/ Veliteľstvo batérie/ Veliteľstvo pozemných síl/ ozbrojené sily SR) vyčleneného v prospech mnohonárodnej brigády.
Cvičenie bude vykonané bez výzbroje s využitím materiálno-technickej základne mnohonárodnej brigády a Taktického simulačného a vzdelávacieho centra Vojenskej akadémie Liptovský Mikuláš. Cieľom cvičenia je zladenie príslušníkov štábu mnohonárodnej brigády s veliteľstvom a štábom vyčleneného útvaru pri plnení úloh v operácii na podporu mieru, preverenie informačného toku a preverenie účelnosti vytvorenej poľnej organizačnej štruktúry mnohonárodnej brigády. Cvičenie zabezpečuje Veliteľstvo mnohonárodnej brigády s využitím možností a priestorov Vojenskej akadémie Liptovský Mikuláš a bude riadené vytvorenou komisiou z Koordinačnej skupiny na riadenie mnohonárodnej brigády.

3. Multilaterálne vojenské cvičenia v rámci spolupráce s NATO

COOPERATIVE NUGGET 2004. Dvojstupňové veliteľsko-štábne cvičenie zamerané         na brigádnu  a prápornú úroveň velenia pozemných síl, ktoré sa uskutoční 13. - 22. januára 2004 a 16. - 26. marca 2004. Cieľom cvičenia je precvičiť  súčinnosť medzi zúčastnenými zložkami pozemných síl s dôrazom  na velenie, riadenie a logistickú podporu kombinovaných zložiek (CJTF) a koordináciu s mimovládnymi organizáciami a civilným obyvateľstvom. Cvičenia sa zúčastnia piati príslušníci pozemných síl ozbrojených síl SR. Miestom konania bude Lotyšsko  a USA. 

AMPLE TRAIN 2004. Logistické cvičenie NATO, ktoré sa uskutoční v mesiaci jún 2004 v Nórsku. Cvičenia sa zúčastnia piati príslušníci vzdušných síl ozbrojených síl SR. Cieľom cvičenia je precvičenie postupov vzájomnej obsluhy lietadiel členských krajín NATO. Počas cvičenia budú účastníci cvičenia podriadení veliteľstvu SHAPE. Orgán zodpovedný              za spoluprácu s riadiacimi orgánmi je veliteľstvo vzdušných síl ozbrojených síl SR.

OPEN ROAD 2004. Seminár NATO/Partnerstvo za mier krajín, ktorý sa uskutoční v mesiaci január 2004 v Spojených štátoch amerických. Cieľom seminára bude zdokonaliť prácu vyšších dôstojníkov  pri spoločnom plánovaní  a riešení boja proti terorizmu. Seminára          sa zúčastní jeden príslušník Generálneho štábu ozbrojených síl SR.

CJTF HQ EXERCISE 2004. Medzinárodné cvičenie NATO/Partnerstvo za mier, ktoré         sa uskutoční 25. mája - 8. júna 2004. Cieľom cvičenia bude precvičiť implementáciu konceptu  CJTF so zameraním na pozemný komponent, spôsoby velenia a riadenia operácií medzi veliteľstvami NATO a partnerskými krajinami. Počas cvičenia budú  riešené krízové situácie vojenského a nevojenského charakteru. Dôraz bude položený na riešenie súčinnosti medzi vojenskými jednotkami a vládnymi, mimovládnymi a medzinárodnými organizáciami. Aktivity sa zúčastní pätnásť príslušníkov ozbrojených síl SR. Miesto konania bude Taliansko.

COOPERATIVE BANNERS 2004. Medzinárodné cvičenie NATO/Partnerstvo za mier krajín. Cieľom cvičenia je výcvik a zdokonalenie príslušníkov v plánovaní podpory mierových operácií. Cvičenie sa uskutoční v mesiaci jún 2004 v Nórsku v dĺžke 14 dní. Aktivity sa zúčastní pätnásť príslušníkov pozemných síl ozbrojených síl  SR.

CMX 2004. Medzinárodné cvičenie NATO/Partnerstvo za mier krajín. Cieľom cvičenia         je zladenie práce v štáboch krízového manažmentu. Cvičenie sa uskutoční v Belgickom kráľovstve. Aktivity sa zúčastnia traja príslušníci rezortu ministerstva obrany, resp. ozbrojených síl SR.  

COOPERATIVE ZENITH 2004. Cieľom  cvičenia je  precvičenie velenia a riadenia taktických vzdušných operácií so zameraním na pátranie a záchranu s použitím postupov NATO. Miestom cvičenia bude Kanada v termíne 17. - 30.septembra 2004 a zúčastnia              sa ho piati príslušníci vzdušných síl ozbrojených síl SR.

COOPERATIVE BEST EFFORT 2004. Cieľom cvičenia bude zdokonalenie a výmena skúseností ľahkých (peších) jednotiek v štandardných situáciách pre mierové operácie           do stupňa čata a oddiel. Cvičenia sa zúčastní dvadsať príslušníkov pozemných síl ozbrojených síl SR. Miestom konania bude Azerbajdžan v mesiaci september 2004 v dĺžke 20 dní.

COMBINED ENDEAVOR 2004. Cvičenie testovania interoperability taktických komunikačných a informačných systémov štátov NATO/Partnerstvo za mier sa uskutoční v dňoch 3. - 21. mája 2004 v priestore vojenskej základne Lager Aulenbach, Nemecká spolková republika. Cvičenia sa zúčastní 15 príslušníkov ozbrojených síl SR s vojenskou spojovacou technikou (1 súprava mobilného spojovacieho uzla, 1 súprava prenosnej krátkovlnej rádiovej stanice) bez osobných zbraní a munície. Cieľom cvičenia bude zvýšenie technickej a prevádzkovej interoperability taktických komunikačných a informačných systémov určených na podporu jednotiek ozbrojených síl SR deklarovaných pre nasadenie v rámci mnohonárodných síl NATO. Za aktivitu zodpovedá náčelník odboru G6 - Veliteľstvo pozemných síl ozbrojených síl SR.

ALLIED MOVEX 2004. Cvičenie zamerané na výcvik národných plánovačov presunov a prepráv a operátorov ADAMS (Spojenecký systém rozmiestňovania a prepráv) v plánovaní a strategickom rozmiestňovaní vojsk v operáciách vedených NATO. Cvičenie je určené pre krajiny Partnerstvo za mier. Očakáva sa účasť národných plánovačov presunov a prepráv, ktorí sa už zúčastnili kurzov ADAMS. Cvičenia sa zúčastnia 4 profesionálni vojaci dopravných odborností, ktorí základný kurz ADAMS už absolvovali. Plánovaný termín cvičenia je jún 2004, v upresnenom rozsahu 5-6 dní, predpokladané miesto konania                 je v SHAPE, Mons, Belgicko alebo Izmir, Turecko. Za aktivitu zodpovedá náčelník J4 – Generálneho štábu ozbrojených síl SR.

4. Letecké dni 

Belgické kráľovstvo

Leteckého dňa plánovaného v období  1. 5. – 31. 8. 2004 sa zúčastní 25 príslušníkov  vzdušných síl ozbrojených síl SR  s vrtuľníkmi 2x Mi-24 a 2x Mi-17.                                                                                                                      

Poľská republika

Leteckého dňa  v období  1.8. – 30. 9. 2004 sa zúčastní  12 príslušníkov  vzdušných síl ozbrojených síl SR  s vrtuľníkmi 1x Mi-24 a 1x Mi-17.                                                                                                                                                                                                                                                 
Česká republika

Letecký deň je plánovaný v období 1. – 30. 9. 2004 a zúčastní sa ho  21 príslušníkov  vzdušných síl ozbrojených síl SR  s lietadlami  1x An-26  a  2x MiG-29.

Slovenská republika 

SIAD 2004. Na leteckom dni v Bratislave, ktorý sa uskutoční v období 1.6.–30.6.2004           je plánovaná účasť 440 príslušníkov vzdušných síl OS SR a 400 príslušníkov leteckých síl    zo zahraničia s leteckou a zabezpečovacou technikou.